da da da de da da da en en id da da da da sv da da da da da da da da da da da da da da da en da da da da da da da da da da da da da sv da da da da da da da da da da da da da da da sv da da da da da da da da da da da da sv da da da da da da da sv da da da da da da da da da it da sv da da da da da da da da da nb da sv da da da da da da da da sv da da da da da da da da da da da en da da da da da da da da da da da da da da de da da da da da da da sv en en nl nl da en da de de en en nl en en nl nl sv en da de de en en nl en en nl sv en da de de en en nl en en sv nl da en da de da en en nl en en nl sv en da da da en en nl en en nl nl sv en da da da en en nl en en nl nl sv en da de de en en nl en en nl nl da en da de de en en nl en en nl nl da en da de de en en nl en en nl nl sv en da de nl it sv da da en id da da nn sl da id fr en da de en da
Bloggen om Danmark, Danskerne og Danskheden
Hvor mange medlemmer behøves i Folketinget?
Udgivet den 27. januar 2020 af admin
Vi er så vant til tallet 179, når vi tænker på Folketinget. Man skal som bekendt også som regering kunne tælle til 90, hvis man ønsker sin politik gennemført.
Men det kunne i princippet lige så godt være 75 – eller 50, men ikke 100.
For som der står i Grundlovens paragraf 28: Folketinget udgør én forsamling bestående af højst 179 medlemmer, hvoraf 2 medlemmer vælges på Færøerne og 2 i Grønland.
Det vil altså sige, at der IKKE behøver at være 179 medlemmer i Folketinget. Der skal dog altid være fire nordatlantiske mandater, to fra Grønland og to fra Færøerne. Men det resterende antal kan altså reguleres, dog max op til så der i alt sidder 179 medlemmer i Folketinget.
Gennem tiderne har der også indimellem været forslag oppe om at slanke antallet af folketingsmedlemmer. Økonomiske besparelser ved færre medlemmer eller parlamentarisk uoverskuelighed ved 179 medlemmer er ofte argumenterne for at skære ned. Det er også blevet sagt, at der ingen grund er til så mange medlemmer i en tid som vores, hvor meget er lagt ud til kommunerne – eller ned til EU.
På den anden side står så holdningen om, at samfundet bliver mere og mere komplekst – så alle medlemmerne behøves, især hvis folketingsmedlemmerne også skal nå ud og snakke med de mennesker, som de repræsenterer.
Der findes pt. et borgerforslag om at ændre antallet af folketingsmedlemmer til 99. Men da både stilleren og medstillerne bag forslaget er anonyme, er det ikke noget, som Danmarksbloggen vil gå nærmere ind i. For hvis ikke man kan stå offentligt og med sit navns nævnelse ved det, som man mener og foreslår, så kan man ikke tages seriøst.
Danmarksbloggen synes også, at det reelle problem ligger et helt andet sted – nemlig i de faldende medlemstal af politiske partier i Danmark. For nok har vi alle sammen stemmeret, men det er en meget lille del af danskerne, som bestemmer, hvem vi kan stemme på.
Ja, men så kan man jo bare selv melde sig ind i et parti, lyder modargumentet prompte. Men nej. For det er jo lige meget, når man ser på, hvor topstyret efterhånden alle politiske partier er det i Danmark.
For det reelle problem er ikke antallet af folketingsmedlemmer, men at det er en lille udvalgt skare af mennesker med den samme akademiske baggrund – og de samme få kandidatuddannelser ovenikøbet – som sidder og styrer de politiske partier – og dermed Danmark.
Det er også derfor, at det er svært at se forskel på en rød og en blå regering – sådan for alvor.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Demokrati & Debat, Politik | Tagget 179 medlemmer, Danmark, Folketing, folketingsmedlemmer, politik, politiske partier, regering | Skriv et svar
Udgivet den 19. oktober 2017 af admin
Det vrimler med dem på tv, især i valgtider som nu – men også ellers: Tidligere spindoktorer, politiske journalister og andre, der mener at vide en masse om dansk politik, hvad de uden tvivl også gør. Besserwissere kalder man dem.
MEN ingen af dem sidder med ved de borde, hvor tingene besluttes. De står som alle os andre og ser ind på den legeplads, hvor de store børn leger med Danmark og danskernes skæbne.
Men bevares, de politiske kommentatorer HAR for de flestes vedkommende VÆRET derinde engang, og nu mener de så, at de nok skal fortælle os andre, hvad der foregår derinde.
Problemet er bare, at dels så kan vi andre godt selv høre, hvad politikerne siger, når de bliver interviewet – og bagefter selv tænke videre (vi har gået i skole!). Og dels så får de politiske kommentatorer så uendelig meget taletid på tv, at det bliver deres udredninger af politikernes one-liners, som danner baggrunden for de indslag, som fylder sendefladen.
Men det er DERES tolkninger, som er farvet af den enkelte kommentators egne opfattelser og holdninger, og det kan vi vælgere ikke bruge til noget.
For kommentatoren – besserwisseren – er ikke på valg. Det er politikerne derimod.
Så vi vil høre politikerne selv – og de må meget gerne få meget mere tid end i dag til at forklare sig.
Så væk med de korte kommentarer fra politikerne og væk med de politiske kommentatorer – og ind med de lange og dybdegående interviews og debatter med de politikere, der reelt render rundt inde på legepladsen og bestemmer.
Det vil give et mere ægte billede af, hvad der sker i dansk politik – og det vil give politikerne en mulighed for reelt at fortælle, hvad de vil – udover magten selvfølgelig. Og så har vi vælgere også et meget bedre grundlag at sætte krydset på – så ind med politikerne – og væk med det unødvendige mellemlag af besserwissere.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Demokrati & Debat, Politik | Tagget besserwisser, Danmark, danske, debatter, interviews, politik, politikerne, politisk kommentator | 1 svar
En aften i demokratiets tjeneste
Udgivet den 20. september 2017 af admin
Om gårsdagens aften kunne byde på en rosa solnedgang over Christiansborgs spir, der lignede den på fotoet, som undertegnede tog i mandags, skal jeg ikke kunne sige.
I går aftes var jeg nemlig – ikke som Danmarksbloggen, men som privatperson – med til en meget spændende oplevelse på netop Christiansborg: Debataften med medlemmer af Folketingets Europa-udvalg og cirka 40 andre helt almindelige danskere ligesom jeg selv.
Først var der et par oplæg og derpå gruppediskussioner borgerne imellem om dagens to emner: Frihandel – og flygtninge/migranter, inden det var tid til at møde de tre medlemmer af Europa-udvalget og i plenum stille dem nogle af de spørgsmål, som vi havde forberedt i grupperne.
Det var første gang, at Europa-udvalget havde et sådant arrangement – som de i øvrigt gentager i dag i Middelfart, og det var vældig fint.
Jeg kunne dog godt have tænkt mig, at der havde været markant mere tid til at gå i dialog med politikerne – og at man måske havde droppet plenum-delen, så politikerne i stedet havde gået rundt fra gruppe til gruppe og hørt på, hvad vi snakkede om.
Hørt om vores tanker, svaret på vores spørgsmål og gerne være gået ind i en debat – med os og ikke med hinanden.
For meningen med det hele var jo, at politikerne skulle have nogle input fra danskerne omkring EU – og det får man bedst ved at tale med os – og ikke bare høre på nogle få udvalgte spørgsmål fra os.
Heldigvis blev alle vores spørgsmål samlet, og vil i de kommende dage blive præsenteret for EU-udvalget. Se mere her på Folketingets EU-oplysnings FB-side: https://www.facebook.com/FolketingetsEUO/?fref=ts
Efterfølgende var der middag i Snapsetinget, og ja maden smagte ganske udmærket, men det virkede også godt ovenpå tre timers politik at spise et sted, hvor der gennem tiden er blevet skabt masser af historie og politik – og stadig skabes historie og politiske aftaler.
Desværre valgte væggene ikke at røbe nogle af deres hemmeligheder. Det var ellers et fromt ønske fra min side, at væggene ville give sig i kast med at fortælle politiske anekdoter.
Men det var en dejlig aften alligevel – i demokratiets tjeneste …
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Demokrati & Debat, Politik | Tagget borgere, debat, demokrati, EU-udvalget, politik | Skriv et svar
Tesfaye lavede en Grundtvig
Udgivet den 18. september 2017 af admin
Socialdemokraten Mattias Tesfaye sagde i går på Socialdemokratiets landsmøde: Når demokratiet og Gud støder sammen, så er det altså Gud, der har vigepligt
Selvfølgelig er det sådan, og sådan skal det være – og det siger undertegnede som både kristen og troende …
Grundtvig, en af Grundlovens fædre, sagde også altid: MENNESKET først. Det er lidt den samme grundtanke.
Grundtvig talte så også om dødningene, dem der ikke troede på, eller anerkendte en åndelig magt her i verden. De mennesker mente Grundtvig var uden ånd – og det havde han OGSÅ ret i. For vi og verden er heldigvis ikke blot overladt til os selv.
Men det handler om respekt … for både religion og religiøse – og for dem, der ikke tror.
Det og så en fælles forståelse af at samfundets love skal bygges på, hvad vi mennesker beslutter sammen i demokratiske forums – og ikke på religiøse lederes udlægninger af religiøse tekster.
For nok kan det enkelte menneske finde trøst, opmuntring, mening og bekræftelse i de hellige bøger for slet ikke at tale om inspiration til at leve et liv, der er etisk og moralsk forsvarligt – men i samfundet gælder demokratiet og de menneskeskabte love …
Man kan så blot håbe, at de love bliver vældig påvirket af buddet om næstekærlighed, og at de mennesker, der bærer demokratiets fakkel, er mennesker med en høj moral og en rummelig etik – og ikke bare har en dagsorden om selv at rage grådigt til sig, mens de sidder ved fadet.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Danske værdier, Demokrati & Debat, Etik & Filosofi, Politik, Tro & Højtider | Tagget demokrati, Grundtvig, Gud, mennesket, politik, respekt, Tesfaye, vigepligt | Skriv et svar
Udgivet den 19. november 2016 af admin
En liberal trekløver-regering? Ja, det er skrækscenariet, som nu tegner sig, hvis forhandlingerne mellem V, LA og K fører til det, som Løkke håber.  Nemlig en regering mellem de tre partier.
Det har Løkke just annonceret på Venstres landsmøde. Danmarksbloggen håber det ikke. Danmarksbloggen håber på, at det ender med, at Venstre må kaste håndklædet i ringen og enten indkalde til Dronningerunde eller udskrive valg til Folketinget.
Men ét er sikkert. Dansk politik er meget dramatisk lige nu – og Danmarksbloggen følger tæt med.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Politik | Tagget K, LA, liberal, politik, regering, trekløver-regering, V, Venstre | Skriv et svar
Folkestyret er i fare
Udgivet den 26. september 2016 af admin
Danmarksbloggen er mere end sjældent enige med Pia Kjærsgaard. Men i dag er en af de specielle lejligheder.
Danmarksbloggen deler nemlig fuldt ud Pia Kjærsgaards frygt for folkestyrets bevarelse i en tid, hvor politikerleden når nye højder, og mennesker søger over til de partier, der står stejlt på deres egne holdninger i stedet for at søge kompromiset og den politiske forhandling.
Læs mere her: http://nyheder.tv2.dk/politik/2016-09-25-politikerleden-har-ikke-vaeret-storre-i-25-ar
For i dag stormer de nye partier – Dansk Folkeparti, Liberal Alliance, Nye Borgerlige, Alternativet og Enhedslisten – frem, mens de gamle partiers tilslutning falder.
Det er farligt. For ingen kan få deres vilje 100%. Politik er det muliges kunst – og dermed forhandlingen og forståelsen af, at alle skal have noget, men ingen kan få alt.
Dét skal danskerne til at forstå – igen.
Visse politikere, visse kapitalfolk, visse magthavere skal så OGSÅ til at forstå, at den stigende ulighed netop fremmer de her ekstreme holdninger, så skal folkestyret bevares, skal goderne også omfordeles noget bedre end det sker i dag.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat, Hverdagsliv i Danmark, Politik | Tagget bevarelse, de gamle partier, de nye partier, det muliges kunst, folkestyret, forhandling, i fare, kompromis, politik | Skriv et svar
Udgivet den 12. april 2016 af admin
I går kom det frem, at Danmark til næste år vil modtage to panda´er fra Kina. Det er en sjælden ære, og Danmark bliver det kun femte land i Europa, der kan prale med at have panda´er i en af sine zoologiske haver.
Danmarksbloggen synes så også, at det er paradoksalt, at lige Danmark skal have panda-æren.
For panda´en – den lille sort-hvide og meget nuttede bjørn – er som bekendt Verdensnaturfondens symbol, og hvad er det nu, Verdensnaturfonden arbejder med? Jo, at redde verdens dyr – og især de truede dyrearter.
Og her går udviklingen i Danmark pt. den stik modsatte vej. Venstres såkaldte miljøpakke er nemlig godt i gang med at ødelægge den danske natur, som vi ellers møjsommeligt har fået genopbygget over de seneste årtier.
Så måske skulle de to panda´er bare blive i Kina – eller også skulle vi smide V-regeringen og deres ødelæggende politik på porten og genindføre den grønne menneske- og dyrevenlige politik.
Vi kan lige nå det, inden panda´erne kommer. Panda´er, som allerede har et navn, når de lander i Danmark. For ellers kunne de have heddet Yin og Yang.
Både som en hyldest til deres kinesiske fødeland – og den filosofi-arv, som vi har derfra. Og fordi livet grundlæggende handler om at forstå, at universet og livet består af både mørke og lys, det maskuline og det feminine, at der er en tid til at så og en anden til at høste – og at vi skal passe på vores jord og dens ressourcer.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Danmark i udlandet, Hverdagsliv i Danmark, Miljø & Natur, Viden & Teknologi | Tagget Danmark, Kina, miljø, natur, panda, panda´er, politik, Venstre, Verdensnaturfonden, Yang, Yin | Skriv et svar
Lad Eva Kjer Hansen sætte stilen
Udgivet den 15. februar 2016 af admin
Den såkaldte miljø-minister Eva Kjer Hansen er i så store problemer, at selv de blå lejesvende må erkende dét. Så store problemer, at det formentlig (læs: forhåbentlig) ender med at hun må gå af som minister.
Danmarksbloggen vil opfordre resten af regeringen til at følge trop. Lad med andre Eva Kjer Hansen sætte stilen …
For Eva Kjer Hansen er i virkeligheden hverken værre eller bedre end de andre i regeringen. For dem alle drejer det sig om kortsigtede økonomiske gevinster til dem, der allerede har meget i forvejen, mens natur, ældre, børn og alt andet, der har virkelig værdi, betaler prisen.
Men sådan behøver det ikke være for Lars Løkke og de andre i regeringen. Lad Eva Kjer Hansen sætte stilen og gå af sammen med hende. I vil gøre Danmark en stor tjeneste.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Demokrati & Debat, Politik | Tagget Eva Kjer Hansen, gå af, politik, sætte stilen | Skriv et svar
Venstre tager ikke ansvaret på sig
Udgivet den 25. januar 2016 af admin
Det er en liberal grundværdi at tage ansvar for sig selv og sit eget liv. Er man liberal, så mener man – groft sagt – at enhver er sin egen lykkes smed, og at man selv har ansvaret for alt, hvad der sker i ens liv.
MEN det gælder åbenbart ikke Danmarks Liberale Parti Venstre. Tværtimod så er Venstre-regeringen iflg. dem selv helt uden skyld i og ansvar for, at udenlandske medier kaster sig over Danmark med beskyldninger om umenneskelighed.
I Venstres forvrængede selvforståelse er det nemlig EU-parlamentarikernes skyld – og ikke Venstres egen uduelige og umenneskelige politik, at Danmark er kommet på den sorte liste.
Danmarksbloggen korser sig – hvis man ellers kan tillade sig at bruge det udtryk.
For 1) En regering har ansvaret for den politik, som den fører og 2) alle reaktioner, der kommer på den politik, har direkte adresse til regeringen.
Dét er logik for de burhøns og de tremmesvin, som mange Venstre-medlemmer holder så meget af.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Danmark i udlandet, Politik | Tagget ansvar, politik, sorte liste, udlandet, umenneskelighed, Venstre | Skriv et svar
En finanslov uden visioner
Udgivet den 29. september 2015 af admin
Man skulle tro, at et parti som Venstre ville støtte op om erhvervsliv og vækst. Men det gør regeringspartiet ikke med sit forslag til finanslov, hvor der skal spares hele 1,4 mia på uddannelse og forskning – Danmarks eneste råstof og det, som vi skal leve af i fremtiden.
Det er mere end almindeligt kortsynet – men symptomatisk for en V-regering, der ikke er bleg for at ødelægge miljøet og klimaet, så landmændene kan få nogle flere penge. Eller skære i de sociale ydelser og samtidig give skattelettelser, så de rige kan blive rigere og de fattige fattigere. Fattigdomsgrænsen har V-regeringen også afskaffet, men derfor er der fattige i Danmark alligevel – og deres antal er stigende.
For der skal nemlig også spares på indvandrere og flygtninge – og på kontanthjælpen. Kulturen skal der også spares på – og pædagogerne. Men ikke bolig-job-ordningen, som genindføres.
Det kalder V-regeringen sund fornuft – og med det mener de, at det giver mere mening, at dem, der i forvejen har råd, kan få sat et nyt køkken ind – end at der er flere pædagoger til vores børn, rent drikkevand og at vi kan hjælpe de svageste i vores land – og i resten af verden!!!
Der er med andre ord tale om en forventet V-finanslov. En uden visioner og uden medmenneskelighed.
Skrevet af: Dorte J. Thorsen, indehaver af og redaktør på Danmarksbloggen.dk
Udgivet i Dagens dagsorden, Politik | Tagget finanslov, medmenneskelighed, politik, Venstre | 1 svar
Bachelor-ministre vil skære i kandidatuddannelserne
Dansk Teater 300 år – og Holberg
Kulde og mørke forude …
50 kvinder på Kgs. Nytorv: Hvem kender du?
Zandra tanisha villafane til Dystopisk mareridt: Kun duer og måger er tilbage på Rådhuspladsen
Zandra tanisha villafane til Dystopisk mareridt: Kun duer og måger er tilbage på Rådhuspladsen
Daddy Dennis til Kærlighedens fire former – og så den femte kærlighed
bo til Kærlighedens fire former – og så den femte kærlighed
Sigrid Jonasson til En finanslov uden visioner